text: Butlletí 358 - Tine Heyse :"Les ciutats som les que sabem lluitar contra el canvi climàtic sobre el terreny" | Sostenible
  Butlletí 358 - Tine Heyse :"Les ciutats som les que sabem lluitar contra el canvi climàtic sobre el terreny"
  02-10-2018 al 15-10-2018
  Arrel de la celebració de la vuitena edició EXPOelèctric, publiquem aquesta entrevista a Ramon Caus, director del que ja és el major esdeveniment del sud d'Europa sobre el vehicle elèctric. La Fira és sens dubte un indicador de l'estat de salut i la projecció de la mobilitat elèctrica. Sobre el present i futur de l'electrificació del parc automobilístic parla Caus en aquesta entrevista publicada a la revista "Híbridos y Eléctricos"
  Ja son 730 ciutats i pobles d'arreu de Catalunya les que s'han adherit en els darrers 10 anys a la corrent principal del moviment europeu que involucra les Autoritats Locals i la seva ciutadania en la lluita contra el canvi climàtic. Deu anys després de l'inici del camí amb les primeres adhesions de municipis i de convertir-se en entitat coordinadora, la Diputació de Barcelona ha presentat un primer balanç d'aquest primers anys d'una història d'èxit... que encara s'ha d'acabar d'escriure.
  Els passats 2 i 3 d'octubre, la Xarxa i la Diputació de Barcelona hem acollit a Barcelona la Conferència Internacional de l'Aliança del Clima 2018, que hem organitzat conjuntament amb l'entitat municipalista europea de lluita contra el canvi climàtic, Climate Alliance. La Conferència ha rebut més de 200 representants d'ens municipals d'arreu del món que han intercanviat experiències amb municipis catalans i estatals.
  Discapacitat i sostenibilitat
  Es pot viure la discapacitat de manera sostenible quan encara vivim la capacitat de manera tan insostenible? Europa vol prohibir les palletes, bastonets i coberts de plàstic. Les tovalloletes d'un sol ús i tantes altres "comoditats" poden anar darrera, com ha passat amb les bosses de plàstic. Hi ha moltes discapacitats físiques amb problemes associats de manipulació i deglució per a les quals les palletes i tovalloletes són tan normals i necessàries com disposar d'un got per beure.
  El Pacte d'Alcaldes i Alcaldesses pel Clima i l'Energia, ha lliurat el premi "Ciutats del Pacte destacades" (Covenant cities in the Spotlight) al Pla Clima de Barcelona a la categoria de grans ciutats. Es valora el Pla Clima de Barcelona per la integritat i l'eficàcia del procés, la importància de fer un enfocament general i transversal que integri mitigació, adaptació, justícia climàtica i que sigui d'implantació intergeneracional. Aquest premi s'afegeix a la certificació de la xarxa de ciutats pel lideratge climàtic C40.
  Els membres de Climate Alliance de tot Europa han reafirmat el seu compromís de reduir les emissions almenys el deu per cent cada cinc anys a través de la Declaració de Barcelona. L'Assemblea General va presentar la Declaració en la conferència anual d'aquesta xarxa que va tenir lloc a Barcelona. Climate Alliance farà arribar els missatges de la Declaració de Barcelona a Katowice, en representació dels seus 1.700 membres de 26 països.
  Limitar la pujada de temperatures a 1,5 graus centígrads requeriria "canvis sense precedents" a nivell social i global, alerta el nou informe presentat aquest 8 d'octubre pel Grup Intergovernamental d'Experts en Canvi Climàtic (IPCC). El text diu que limitar "l'escalfament global a 1,5 ºC requeriria canvis ràpids, d'ampli abast i sense precedents en tots els aspectes de la societat" , des consum d'energia fins a planificació urbana i terrestre i moltes més retallades d'emissions.
  Des del proper dia 15 al 21 d'octubre, la Setmana del Bosc, a Sant Celoni, oferirà un ampli programa d'activitats culturals, divulgatives i tècniques amb l'objectiu de donar a conèixer el món forestal, posar-lo en valor i apropar-lo una mica a la ciutadania, per aconseguir sensibilitzar sobre la importància del bosc i el món forestal.
  El Pla territorial del Penedès serà el primer d'una nova generació d'instruments de planejament, que incorporarà la gestió del paisatge en totes les estratègies, i ampliarà la protecció dels sòls agrícoles, senyal d'identitat del territori. El Departament es compromet a incorporar les propostes que es rebin a l'Avantprojecte del Pla.
  El Consell d'Administració de Clima Aliança ha confirmat aquest 9 d'octubre a Andreas Wolter, alcalde de Colònia, com a nou president de la xarxa, juntament amb la presidenta Tine Heyse, alcaldessa de Ghent (Bèlgica). Robinson López Descanse, de la COICA, ocuparà el càrrec de vicepresident.
  El Col·lectiu Ronda i l'Associació de Víctimes Afectades per l'Amiant a Catalunya (AVAC) van organitzar, dijous 4 d'octubre, una recepció institucional a les associacions de víctimes de l'amiant, a la Biblioteca Central de Cerdanyola. L'acte va reunir representants d'una vintena d'associacions de víctimes d'arreu del món, com ara França, Anglaterra, Brussel·les i el Japó.
  L'Expoelectric, l'esdeveniment més important de vehicles elèctrics i híbrids endollables del sud d'Europa, ha tancat aquest 7 d'octubre, les portes de la seva 8a edició, amb un assistència total de prop de 23.000 visitants. Aquesta edició ha comptat amb un rècord de participació al reunir prop de 70 expositors relacionats amb la mobilitat elèctrica, un 15% més que en l'anterior edició.
  El Departament de Territori i Sostenibilitat i la Diputació de Barcelona posen en marxa aquest servei que vol facilitar l'accés a tota la població als espais naturals, alhora que millorar la mobilitat en unes zones dels parcs que tenen una elevada afluència de visitants. La mesura, que ja es va provar l'any passat al Montseny, funcionarà tot l'any els dissabtes, diumenges i festius, dies de més afluència de visitants als parcs.
  Recentment, un nou estudi liderat per Judit Lecina-Diaz, investigadora del CREAF, i publicat a la revista Ecological Applications ha descobert que a Espanya els boscos que emmagatzemen més carboni són sovint els boscos on també hi resideix més diversitat d'espècies d'arbres i d'ocells forestals, i viceversa. Aquesta relació té un gran valor des del punt de vista de la gestió dels nostres boscos.
  Barcelona disposa de 758 connectors públics per recarregar vehicles elèctrics, segons la darrera actualització de l'Open Data de l'Ajuntament. Els punts de recàrrega estan repartits en 111 ubicacions, ja sigui a la via pública o en aparcaments de titularitat municipal. En aquest mapa les trobaràs totes, així com informació sobre els connectors que hi ha en cada punt, el tipus de recàrrega que permeten, com s'hi pot accedir i el telèfon d'incidències.
  El programa Interreg MED té previst obrir la seva tercera convocatòria a principis de novembre de 2018 i fins finals de gener 2019. El pressupost previst per aquesta convocatòria serà de 30 milions d'euros, que estarà cofinançat pel programa FEDER i IPA (Instrument de Preadhesió). Els objectius susceptibles de finançament seran: Creixement blau: centrat en els clústers marítims; turisme sostenible: centrat en la insularitat i les àrees de baixa densitat i protecció de la biodiversitat: centrat en àrees marines protegides.
  Aquest 4 d'octubre, dia mundial de l'hàbitat, s'ha presentat el segon informe de la sèrie de "Radiografies de la situació del dret a l'habitatge, la pobresa energètica i el seu impacte en salut a Barcelona". L'estudi pretén aprofundir en els efectes de l'emergència habitacional des d'una perspectiva de gènere.
  Santpedor disposarà de fins a 8 auditories energètiques d'habitatges en situació de pobresa energètica. L'Ajuntament es va acollir a un programa que impulsa la Diputació de Barcelona per enfortir les respostes preventives i educatives del món local davant el creixement de les situacions de pobresa energètica.
  L'Ajuntament d'Igualada iniciarà de manera imminent els treballs d'adequació de l'Anella Verda als barris de Fàtima i Set Camins. Amb aquesta actuació es tancarà el recorregut central de la Anella Verda al seu extrem de Ponent, oferint d'aquesta manera nous espais per a la pràctica de l'activitat física diària i recuperant per les persones que viuen en aquests barris un espai que avui és d'ús pràcticament exclusiu dels vehicles.